يمن: حوثي ياغيانو د سعودي لخوا د جنگ بندۍ اعلان قبول کړی
د امريکې خارجه وزير جان کېرې د حوثيانو په ملاتړ کوؤنکو زور راوړی ؤ ، چې د ياغيانو په جنگ اودرولو کې حوصله افزايي وکړي . شيعه ياغيان چې د پخواني صدر صالح اتحاديان دي خيال کيږي چې د دويې په شا ايران ولاړ دی .
حوثي ياغيانو په يمن کې د سعودي عرب لخوا د انساني همدردۍ په بيناد د پينځه ورځو جنگ بندي قبوله کړې ده ، کومه چې د نهې د ورځې نه پېل کيږي . د اتوار په ورځ د جنگ بندۍ د قبلېدو دغه اعلان په داسې مهال مخې ته راغلی دی چې له دې څو ساعته وړاندې د سعودي په مشرۍ اتحادي جنگي الوتکو په پلازمينه صنعا کې د پخواني صدر علي عبدالله صالح په کور بمباري کړې وه ، وئيل کيږي چې صالح د بمبارۍ په مهال کور کې موجود نه ؤ . تېره اوونۍ امريکې او سعودي عرب د نهې د ورځې نه په يمن کې په انساني بنيادونو د پينځه ورځو جنگ بندۍ اعلان کړی ؤ ، چرته چې د سعودي په مشرۍ د حوثي ياغيانو په ضد فضائي عمليات روان دي . يمن کې د روان جنگ او اړي گړي له امله په زرگونو خلک بې کوره شوي او بنيادي اسانتياؤ ته اړتيا لري . د امريکې خارجه وزير جان کېرې د حوثيانو په ملاتړ کوؤنکو زور راوړی ؤ ، چې د ياغيانو په جنگ اودرولو کې حوصله افزايي وکړي . شيعه ياغيان چې د پخواني صدر صالح اتحاديان دي خيال کيږي چې د دويې په شا ايران ولاړ دی . د خالي په ورځ د سعودي په مشرۍ اتحادي جنگي الوتکو د يمن شمال لوئيديزې صوبې سعده کې پرله پسې حملې کړې وې ، او د دې ترڅنگ اتحادي ځواکونو د حوثي ياغيانو په ضد روان جنگ کې په ۴۵م ورځ د پلازمينې نړېوال هوايي ډگر په نخښه کړی ؤ . جان کېري وئيلي د جنگ بندۍ شرطونه ډېر واضحه دي . ډز به نه کيږي، چاپېره گرځېدل به نه وي بيرته خپلو ځايونو ته دې تگ پېل شي او د دې نه دې گټه پورته کړی شي، دا په انساني بنيادونو بندېز يا دمه ده او د دې مطابق سلوک پکار دی د دغې منصوبې خبره په داسې مهال مخې ته راغلې چې هم په دغه ورځ د سعودي عرب سرکاري ميډيا خبر ورکړی ، چې د سعودي په مشرۍ د اتحاد لخوا د سعودي پولې سره نزدې د شمالي سيمې سعده اوسېدونکو ته د علاقې پرېښودو وئيل شوي ؤ . اتحاد دغه ځايې د حوثي ياغيانو مظبوط مرکز او پوځي هدف گرځولی ؤ .